Francis Ngannou

**Francis Zavier Ngannou** (* 5. september 1986, Batié) je kamerunský profesionálny bojovník zmiešaných bojových umení a boxer, ktorý v súčasnosti pôsobí v organizácii Professional Fighters League (PFL). V minulosti zápasil v kategórii ťažkej váhy organizácie Ultimate Fighting Championship (UFC), kde je bývalým UFC šampiónom ťažkej váhy. Je držiteľom svetového rekordu za najsilnejší úder na svete. V čase jeho odchodu z UFC figuroval na šiestom mieste UFC rebríčka najlepších bojovníkov bez ohľadu na váhovú kategóriu (angl. *pound-for-pound*). Momentálne taktiež figuruje na desiatom mieste rebríčka najlepších boxerov organizácie World Boxing Council (WBC).

## Detstvo a začiatky
Francis Ngannou sa narodil 5. septembra 1986 v dedine Batié v Kamerune. Má troch bratov a sestru. Vyrastal v chudobe a ako dieťa dostal len minimálne formálne vzdelanie. Jeho otec fyzicky týral jeho mamu ako aj Francisa a jeho súrodencov, a jeho rodičia sa rozviedli keď mal šesť rokov. Krátko nato bol poslaný bývať s tetou, keďže jeho mama sa nedokázala sama postarať o neho aj o všetkých jeho súrodencov. Ako desaťročný začal pracovať pieskovom lome aby finančne pomohol svojej rodine a zarobil si na školné. Do školy kráčal každý deň pešo desať kilometrov, a keďže po zaplatení školného mu už väčšinou nezostali peniaze na školské potreby ako zošit či pero, bol učiteľmi z vyučovania často vyhadzovaný. V mladosti ho oslovovali rôzne gangy aby sa k nim pripojil, Ngannou však odmietol a namiesto toho sa rozhodol použiť negatívnu reputáciu svojho otca ako pouličného bitkára na niečo pozitívne, a svoju pozornosť obrátil na box.

Ako sedemnásťročný odišiel zo školy, keďže už viac nedokázal platiť školné, a pokračoval v práci v lome. Ako dvadsaťdvaročný sa presťahoval do najväčšieho mesta Kamerunu, Doualy, kde si zarábal peniaze rôznymi prácami ako vykladanie kamiónov či vodič motorkárskej taxislužby. V tomto období zároveň začal trénovať box. Keď mal Ngannou dvadsaťpäť, nakazil sa Hepatitídou B a bol nútený predať svoju motorku a presťahovať sa späť do rodnej dediny aby si mohol dovoliť liečbu. Po tom čo jeho otec zomrel na liečiteľnú chorobu kvôli tomu že jeho rodina nebola schopná zaplatiť nemocničné poplatky, sa vtedy dvadsaťšesťročný Ngannou rozhodol emigrovať do Európy.

Ngannou prekročil hranice Nigérie, Nigeru a Alžírska, a cez saharskú púšť sa dostal až do Maroka, odkiaľ plánoval prejsť cez Gibraltársky prieliv do Španielska. Keď sa o to pokúsil prvýkrát, rozrezal si celé telo na ostnatom drôte, a bol následne zadržaný a vyhodený v strede Sahary na marocko-alžírskej hranici, odkiaľ sám musel nájsť cestu späť. Nasledovalo šesť ďalších neúspešných pokusov, pričom po každom raze bol cudzineckou políciou vyhodený na náhodnom mieste v púšti. V tomto období žil v lese neďaleko marockých hraníc s Mellilou spolu s ďalšími utečencami. Po roku sa mu podarilo na nafukovacom člne prejsť až do Španielska, kde bol zadržaný imigračnými úradmi a uväznený na dva mesiace za nelegálny vstup na španielske územie.

Po tom čo bol prepustený z väzenia Ngannou v júli 2013 pricestoval do Paríža vo Francúzsku, kde žil niekoľko mesiacov ako bezdomovec. V Paríži si našiel prácu v charitatívnom centre, a jeden kamarát ktorého tam spoznal ho predstavil trenérovi z MMA Factory Fernandovi Lopezovi, ktorý rovnako ako on pochádzal z Kamerunu. Ako fanúšik Mikea Tysona sa Ngannou pôvodne chcel naučiť boxovať, no Lopez si všimol jeho potenciál v MMA a presvedčil ho aby tento šport skúsil. Lopez Francisovi dovolil zadarmo bývať a trénovať v jeho gyme, a naštartoval tak jeho kariéru v MMA.

Reflektujúc na jeho cestu cez kontinenty a jeho rozhodnutie stať sa MMA bojovníkom, Ngannou povedal:

## Kariéra v zmiešaných bojových umeniach
### Začiatky
Ngannou uskutočnil svoj profesionálny MMA debut v novembri 2013 proti Richardovi Benzinovi na podujatí francúzskej organizácie 100% Fight. Zápas vyhral na submisu za menej ako dve minúty prvého kola. Jeho ďalší zápas sa konal o dva týždne neskôr proti skúsenejšiemu Zoumanovi Cissé, taktiež v 100% Fight. Napriek tomu že sa mu podarilo Cissého dvakrát zraziť na zem úderom, Ngannou tesný zápas prehral na body. Neskôr odhalil, že práve táto prehra bola dôvodom prečo sa rozhodol začať naplno venovať kariére v MMA - dovtedy totiž zápasil len pre peniaze a box bol pre neho stále prvou voľbou, no prehra s Cissém ho motivovala sa v tomto športe zlepšiť.

Ngannou vyhral svoje nasledujúce štyri zápasy, pričom dva z nich ukončil cez knokaut a dva cez submisu, predtým ako v roku 2015 získal kontrakt s UFC.

### Ultimate Fighting Championship
Ngannou debutoval v UFC 19. decembra 2015 na *UFC on Fox 17 - dos Anjos vs. Cowboy 2* proti Luisovi Henriquemu, pre ktorého išlo taktiež o debutový zápas v organizácii. Ngannou vyhral knokautom v druhom kole.

Ngannou následne čelil UFC nováčikovi Curtisovi Blaydesovi 10. apríla 2016 na *UFC Fight Night 86 - Rothwell vs. dos Santos*. Zápas vyhral cez TKO kvôli zastaveniu zápasu lekárom.

Vo svojom treťom UFC zápase Ngannou čelil ďalšiemu nováčikovi Bojanovi Mihajlovićovi 23. júla 2016 na *UFC on Fox 20 - Holm vs. Shevchenko*. Zápas vyhral prostredníctvom TKO v prvom kole.

9. decembra 2016 sa na *UFC Fight Night 102 - Lewis vs. Abdurakhimov* postavil proti Anthonymu Hamiltonovi, ktorého porazil prostredníctvom submisie v prvom kole. Zároveň získal ocenenie za *Výkon večera*.

Jeho nasledujúcim oponentom bol veterán Andrei Arlovský na podujatí *UFC on Fox 23 - Shevchenko vs. Peña*, ktoré sa konalo 28. januára 2017. Zápas vyhral prostredníctvom TKO v prvom kole. Toto víťazstvo mu získalo jeho druhé ocenenie za *Výkon večera*.

Ngannou mal čeliť bývalému šampiónovi Juniorovi dos Santosovi 9. septembra 2017 na podujatí UFC 215, avšak 18. augusta bol dos Santos z karty stiahnutý agentúrou USADA kvôli potenciálnemu porušeniu antidopingových pravidiel. Z karty bol následne stiahnutý aj Ngannou po tom čo preňho nebolo možné nájsť vhodnú náhradu.

V dovtedy najväčšom zápase jeho kariéry, Ngannou čelil veteránovi Alistairovi Overeemovi 2. decembra 2017 na *UFC 218 - Holloway vs. Aldo 2*. Ngannou svojho súpera knokautoval v prvom kole. Tento knokaut je mnohými označovaný za najlepší a najbrutálnejší knokaut v histórii MMA. Po tomto zápase Ngannou s UFC podpísal nový, osemzápasový kontrakt.

Jeho ďalším oponentom bol šampión Stipe Miočić v zápase o titul UFC šampióna ťažkej váhy 20. januára 2018 na *UFC 220 - Miocic vs. Ngannou*. Ngannou zápas prehral jednohlasným rozhodnutím.

Po svojej prvej UFC prehre sa Ngannou vrátil 7. júla 2018 na *UFC 226 - Miocic vs. Cormier*, kde čelil Derrickovi Lewisovi. Zápas prehral jednohlasným rozhodnutím. Tento zápas bol fanúšikmi i médiami ostro kritizovaný pre takmer úplnú absenciu útočenia zo strán oboch bojovníkov, a je označovaný ako jeden z najnudnejších zápasov v histórii UFC.

24. novembra 2018 sa uskutočnila odveta medzi Francisom a Curtisom Blaydesom, v hlavnom zápase večera na *UFC Fight Night 141 - Blaydes vs. Ngannou*. Ngannou vyhral prostredníctvom TKO na začiatku prvého kola. Získal tým aj ocenenie za *Výkon večera*.

Ngannou bol headlinerom prvého UFC podujatia na stanici ESPN, *UFC on ESPN 1 - Ngannou vs. Velazquez*, ktoré sa konalo 17. februára 2019. Svojho oponenta Caina Velasqueza knokautoval v prvom kole.

Ngannou čelil Juniorovi dos Santosovi 29. júna 2019 na *UFC on ESPN 3 - Ngannou vs. dos Santos*. Zápas vyhral cez technický knokaut v prvom kole. Zároveň mu toto víťazstvo získalo ocenenie za *Výkon večera*.

Ngannou mal čeliť dovtedy neporazenému Jairzinhovi Rozenstruikovi 28. marca 2020 na UFC on ESPN - Ngannou vs. Rozenstruik, avšak podujatie bolo kvôli pandémii COVID-19 odložené. Zápas bol preložený na kartu *UFC 249 - Ferguson vs. Gaethje*, ktorá sa mala konať 18. apríla. 9. apríla prezident UFC Dana White oznámil že sa odkladá aj toto podujatie, pričom sa eventuálne uskutočnilo 9. mája. Ngannou vyhral prostredníctvom knokautu v čase len 20 sekúnd prvého kola. Jeho víťazstvo mu získalo ocenenie za *Výkon večera*.

#### UFC šampión ťažkej váhy
##### Ngannou vs. Miočić
Odveta medzi Ngannouom a Miočićom v zápase o titul UFC šampióna ťažkej váhy sa uskutočnila 27. marca 2021 na *UFC 260 - Miocic vs. Ngannou 2*. Ngannou zápas vyhral knokautom v druhom kole. Získal taktiež ocenenie *Výkon večera*.

##### Ngannou vs. Gane
Ngannou čelil dočasnému UFC šampiónovi ťažkej váhy Cirylovi Ganeovi, v unifikačnom titulovom zápase 22. januára 2022 na *UFC 270 - Ngannou vs. Gane*. Zápas vyhral jednohlasným rozhodnutím. Ide o vôbec prvú výhru na body v jeho kariére.

##### Odobratie titulu a odchod z UFC
UFC prezident Dana White na tlačovej konferencii 15. januára 2023 potvrdil, že Ngannou bol uvoľnený spod zmluvy s UFC a bol mu oficiálne odobratý titul po tom, čo sa on a predstavitelia organizácie neboli schopní dohodnúť na podmienkach jeho novej zmluvy po titulovom víťazstve nad Cirylom Ganeom v januári 2022. Oznámil tiež, že zápas o uvoľnený titul sa uskutoční medzi Ganeom a bývalým šampiónom poloťažkej váhy Jonom Jonesom. Ngannou neskôr v rozhovore s novinárom Arielom Helwanim uviedol, že od UFC žiadal zdravotné poistenie, možnosť mať sponzorov pre všetkých UFC bojovníkov, a prítomnosť advokáta pri všetkých zmluvných rokovaniach s bojovníkmi. Po tom čo boli jeho požiadavky zamietnuté, Ngannou sa rozhodol zmluvu s organizáciou opätovne nepodpísať, čím sa stal prvým vládnúcim šampiónom ktorý odišiel z UFC od roku 2004, keď organizáciu opustil vtedajší šampión welterovej váhy BJ Penn.

### Professional Fighters League
16. mája 2023 bolo oznámené, že Ngannou podpísal zmluvu s organizáciou Professional Fighters League (PFL).

## Kariéra v boxe
### Ngannou vs. Fury
Ngannou uskutočnil svoj profesionálny boxerský debut proti súčasnému WBC šampiónovi Tysonovi Furymu 28. októbra 2023 v Rijáde v Saudskej Arábii. Napriek tomu že Fury bol masívnym favoritom, Ngannou ho v treťom kole poslal k zemi, nútiac rozhodcu začať počítať, a v zápase sa udržal všetky kolá až do konca. Výsledok zápasu rozhodla porota na body, kontoroverzne ako nejednohlasné víťazstvo pre Furyho (95-94, 96-94 a 94-95). Podľa portálu CompuBox Fury trafil viac celkových úderov (71 k 59), no Ngannou si na účet pripísal viac signifikantných úderov (37 k 32).
 Viacero boxerských komentátorov a analytikov, boxerov, MMA zápasníkov a iných športovcov vyjadrilo názor že zápas mal vyhrať Ngannou.

### Ngannou vs. Joshua
V jeho druhom profesionálnom zápase sa Ngannou 24. marca 2024 v Rijáde v Saudskej Arábii postavil proti bývalému dvojnásobnému unifikovanému šampiónovi ťažkej váhy v boxe Anthonymu Joshuovi. Zápas prehral na KO v druhom kole.

## Tréning
Ngannou začal svoju kariéru v parížskom MMA Factory, najväčšom MMA gyme vo Francúzsku, kde trénoval pod vedením Fernanda Lopeza. Medzi jeho hlavných tréningových partnerov tam patrili UFC bojovník strednej váhy Nassourdine Imavov a jeho budúci oponent Ciryl Gane, s ktorým začal trénovať počas jeho prípravy na prvý zápas so Stipem Miočićom. V roku 2018 Ngannou odišiel z MMA Factory kvôli osobným a finančným nezhodám s Lopezom, a začal trénovať v Xtreme Couture v Las Vegas, kde je jeho hlavným trenérom Eric Nicksick. V postoji ho trénuje bývalý kickboxerský šampión Dewey Cooper. Ngannou sa na zápasy pripravuje aj v UFC Performance Institute, taktiež v Las Vegas.

V rámci prípravy na jeho boxerský debut proti Tysonovi Furymu Francisa trénoval Mike Tyson.

## Osobný život
Ngannou plynule rozpráva jazykom ghomálá, po francúzsky a po anglicky. Po anglicky sa začal učiť po tom čo prišiel do UFC. Od roku 2017 žije v Las Vegas v USA.

29. apríla 2024 Ngannou oznámil, že jeho pätnásťmesačný syn Kobe zomrel. Príčina smrti nebola zverejnená.

## Filantropia
Ngannou je zakladateľom Nadácie Francisa Ngannou, ktorá sa zameriava na poskytovanie športového tréningu mládeži v Kamerune. Jeho nadácia vybudovala prvú MMA telocvičňu v Kamerune. Na odovzdávaní športových humanitárnych cien ESPN v roku 2021 bol Ngannou za svoju filantropickú činnosť ocenený spoločnosťou Marvel ako jeden z „najsilnejších športovcov na svete“.

## Filmografia

## Šampionáty a úspechy
* **Ultimate Fighting Championship**
** UFC šampión ťažkej váhy (raz)
*** Jedna úspešná obhajoba
** Prvý UFC šampión z Kamerunu
** Výkon večera (šesťkrát) vs. Anthony Hamilton, Andrei Arlovski, Curtis Blaydes, Junior dos Santos, Jairzinho Rozenstruik a Stipe Miočić

* **Bleacher Report**
** 2017 Knokaut roka vs. Alistair Overeem

* **ESPN**
** 2017 Knokaut roka vs. Alistair Overeem

* **Pundit Arena**
** 2017 Knokaut roka vs. Alistair Overeem

* **MMA Fighting / SB Nation**
** 2017 Knokaut roka vs. Alistair Overeem
** 2017 Prelomový zápasník roka

* **MMAjunkie.com**
** 2017 Knokaut roka vs. Alistair Overeem
** 2017 marec Knokaut mesiaca vs. Stipe Miočić

* **MMADNA.nl**
** 2017 Knokaut roka

* **World MMA Awards**
** 2017 Knokaut roka vs. Alistair Overeem

## Bilancia v zmiešaných bojových umeniach

## Bilancia v boxe

## Referencie

## Iné projekty

## Externé odkazy
* Francis Ngannou na portáli Sherdog
* Francis Ngannou na oficiálnej webstránke UFC

## Zdroj

Kategória:Kamerunskí športovci
Kategória:Súťažiaci v MMA